


	Evropski parlament
2024-2029
	[image: EP logo RGB_Mute]



SPREJETA BESEDILA

[bookmark: TANumber]P10_TA(2025)0223
[bookmark: title]Samovoljno pridržanje državljanov EU Javierja Marañóna Montera in Davida Rodrígueza Balleste v Ekvatorialni Gvineji
[bookmark: DocNumber]
[bookmark: PE]PE778.756
[bookmark: Sujet][bookmark: References]Resolucija Evropskega parlamenta z dne 9. oktobra 2025 o samovoljnem pridržanju državljanov EU Javierja Marañóna Montera in Davida Rodrígueza Balleste v Ekvatorialni Gvineji (2025/2904(RSP))
[bookmark: TextBodyBegin]Evropski parlament,
–	ob upoštevanju členov 150(5) in 136(4) Poslovnika,
A.	ker sta bila španska državljana Javier Marañón Montero in David Rodríguez Ballesta sredi januarja 2025 v mestu Malabo aretirana zaradi neuspešnega projekta digitalne televizije, 7. aprila 2025 pa sta bila premeščena v zapor Black Beach, ki je znan po nečloveških razmerah in sistematičnih kršitvah človekovih pravic;
B.	ker se reševanje zahtev španskega konzulata ovira in zavlačuje, za zagovor pa je bil poklican tudi veleposlanik; ker je pridržanje obeh državljanov EU poslabšalo odnose med Španijo in Ekvatorialno Gvinejo ter vzbudilo zaskrbljenost glede zaščite državljanov EU v tujini;
C.	ker sta bila pripornika po nezakonitem prisluškovanju njunim zasebnim pogovorom s španskimi diplomati kaznovana z osamitvijo in prepovedjo stikov z odvetniki in družino;
D.	ker naj bi se zaradi gladovne stavke resno poslabšalo njuno zdravje, zlasti Monterovo;
[bookmark: _Hlk210753313]E.	ker je Ekvatorialna Gvineja od leta 1979 pod režimom Teodora Obianga Ngueme, ki na splošno velja za avtoritarno diktaturo s hudimi kršitvami človekovih pravic;
F.	ker mednarodne in nevladne organizacije vedno znova poročajo o kršitvah človekovih pravic, vključno s samovoljnim pridržanjem in zapiranjem tujih državljanov, smrtno nevarnimi razmerami v zaporih in centrih za pridržanje ter mučenjem pripornikov in nasiljem nad njimi;
G.	ker sistemska korupcija omogoča, da se z znatnim naftnim bogastvom te države okorišča le majhna elita, večina prebivalstva pa živi v skrajni revščini;
1.	ostro obsoja ponavljajoče se primere pridržanja zapornikov v nesprejemljivih razmerah in slabega ravnanja z njimi v Ekvatorialni Gvineji; meni, da gre za očitno kršitev mednarodnega prava o človekovih pravicah; poziva oblasti, naj sprejmejo takojšnje in brezpogojne ukrepe, vključno z odpravo pripora v predkazenskem postopku, da bi poskrbeli za dobro počutje Javiera Montera in Davida Balleste ter spoštovanje njunih pravic, vključno s pravico do poštenega sojenja, dostopa do zdravstvene oskrbe in pravnega svetovanja;
2.	poziva oblasti Ekvatorialne Gvineje, naj Javieru Monteru nudijo nujno zdravljenje, pa tudi naj mu nemudoma omogočijo medicinsko evakuacijo;
3.	poudarja, da samovoljne aretacije in pridržanja škodujejo ugledu države, odvračajo mednarodne naložbe in sodelovanje ter lahko oslabijo njene odnose z EU;
4.	poziva podpredsednico Komisije/visoko predstavnico Unije za zunanje zadeve in varnostno politiko ter Evropsko službo za zunanje delovanje naj v tesnem sodelovanju s španskimi oblastmi okrepijo diplomatska prizadevanja v zvezi s tema primeroma;
5.	izraža resno zaskrbljenost zaradi podrejenosti sodstva Ekvatorialne Gvineje režimu in pomanjkanja odgovornosti sodstva, nenehnega mučenja in nečloveških razmer v zaporih, vztrajnega preganjanja politične opozicije, hudega omejevanja svobode izražanja in drugih kršitev človekovih pravic v državi;
6.	poziva Ekvatorialno Gvinejo, naj podpiše Samojski sporazum[footnoteRef:1]; [1:  	UL L, 2023/2862, 28.12.2023, ELI: http://data.europa.eu/eli/agree_internation/2023/2862/oj. ] 

7.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, organom Kraljevine Španije in Ekvatorialne Gvineje, Afriški uniji ter generalnemu sekretarju Organizacije združenih narodov.

